Winfried Georg Sebald (1944-2001) oli Inglismaal Norwichis elanud saksa kirjanik. Kui ta poleks autoõnnetuses hukkunud, oleks ta olnud tõsiseltvõetavamaid Nobeli auhinna kandidaate saksa keeleruumis. Ta jõudis kirjutada luulet, arvukalt esseid ning neli suuremat proosaraamatut, millest kaks - "Väljarändajad" ning "Austerlitz" - on ilmunud ka eesti keeles. Peale "Saturni rõngaste" on tõlkes ilmumas tema esikteos "Peapööritus. Tunded". Nii stiililt kui ka teemalt jääb  Sebald kaugele praeguse aja peavoolu pulbitsustest, kuid tema harukordsust on märgatud kõigis suuremates keeltes. Sebald - see on tihe, täpne, tõsine keskendumine olulisele inimelus ja ajaloos, see on väärikas ja võrdlemisi nõudlik kirjandus, mis aga võib tasuda levitatsioonitundega. ("Saturni rõngad, Atlex 2011)